有懷
作者：劉子翬
朝代：宋

paragraphs: 溪石磊磊出，溪光失溶溶。
呼童理新堰，小駐萬折東。
素杙競駢立，蒼皮堆已重。
誰裁一道天，忽墮顧視中。
遠淥送鳬鶩，餘茲上杉松。
微波且勿摇，照我澹有容。
炎曦爲變色，爽氣排高空。
懷哉所親愛，此適未遽同。
徜徉孰爲伴，惟有溪頭風。
時來翻素書，頗似驚我慵。
騷騷復策策，涉獵味正濃。
久而寂無聲，無乃意自融。
却泛碧滄浪，鱗鱗散遺蹤。
我亦隠几酣，那能辨雌雄。